

**Historia ya Zama za Kale**

­­

Ulimwengu Mkamilifu

Nukuu

Somo la 1

**© 2020 Third Millennium Ministries**

Haki zote zimehifadhiwa. Hairuhusiwi kuzalisha sehemu yoyote ile ya chapisho hili katika mtindo wowote (isipokuwa nukuu fupi kwa kusudi la mapitio, maoni, au taaluma) au kwa njia yoyote ile kwa kujipatia faida bila idhini ya mmiliki, Third Millennium Ministries, Inc., 316 Live Oaks Blvd., Casselberry, Florida 32707.

**Toleo la Kiingereza**

Isipokuwa imeoneshwa vinginevyo, Maandiko yote yamenukuliwa kutoka the HOLY BIBLE, NEW INTERNATIONAL VERSION. Toleo la © 1973, 1978, 1984, 2011 International Bible Society. Yametumika kwa idhini ya the Zondervan Bible Publishers.

**Toleo la Kiswahili**

Isipokuwa imeoneshwa vinginevyo, Maandiko yote yamenukuliwa kutoka The HOLY BIBLE IN KISWAHILI, UNION VERSION. PUBLISHED AS BIBLIA MAANDIKO MATAKATIFU. Toleo la © 1997, Bible Society of Tanzania.

 **Kuhusu Thirdmill**

Hili ni shirika lililoanzishwa mnamo mwaka wa 1997. Thirdmill ni shirika la huduma ya Kiinjili ya Kikristo ambalo limejikita katika kutoa:

**Elimu ya Biblia. Kwa Ajili ya Ulimwengu. Bila Malipo.**

Lengo letu ni kutoa elimu ya Kikristo pasipo malipo kwa maelfu ya wachungaji na viongozi wa taasisi za Kikristo ulimwenguni kote. Mafunzo haya ni mahsusi kwa wachungaji ambao hawajapata mafunzo ya kutosha ya neno la Mungu yanayoendana na utumishi wao. Tunalifikia lengo hili kwa kuzalisha na kusambaza ulimwenguni kote mtaala wa seminari kwa njia mbalimbali za kimawasiliano kwa lugha ya Kiingereza, Kiarabu, Kimandarini, Kirusi, na Kihispania. Mtaala wetu unaendelea kutafasiriwa katika lugha nyingi mbalimbali kupitia washirika wetu katika huduma hii. Mtaala wetu unajumuisha picha za video, maelekezo yaliyochapishwa/nukuu, ambayo yote yanapatikana kwenye intaneti. Mtaala huu umeandaliwa ili uweze kutumiwa katika mashule, vikundi, na watu binafsi, kwa njia zote mbili; njia ya mtandao na katika jumuia ndogondogo za kujifunza Neno la Mungu.

Kwa miaka mingi, tumeandaa masomo na maudhui ya kiwango cha juu sana na kuyatoa kwa njia rahisi na kupunguza gharama za masomo. Waandishi na wahariri wetu ni wabobezi katika Theolojia. Pamoja na ukweli huo, wao pia ni wazungumzaji wa lugha husika. Masomo yetu yameandaliwa na wanazuoni waliobobea katika Theolojia, wakufunzi wa seminari, na wachungaji wa makanisa kutoka sehemu mbalimbali ulimwenguni. Pamoja na hayo, wabunifu wetu wa picha, wachoraji wa vielelezo na wazalishaji wa Makala wanafanya kazi zao kwa viwango vya juu sana.

Ili kutimiza lengo letu la usambazaji na kuwafikia watu wengi zaidi, Thirdmill imebuni mbinu ya kushirikiana na makanisa, seminari, shule za Biblia, wamishenari, watangazaji Wakristo na wahudumu wa huduma za televisheni, na mashirika mengine. Ushirika wa jinsi hii umewezesha usambazaji wa masomo yetu kwa haraka na kuwafikia viongozi mbalimbali, wachungaji, na wanafunzi wa seminari. Pia tovuti yetu hutumika kama jukwaa la usambazaji na utoji wa Elimu ya ziada ili kukamilisha masomo yetu. Kupitia tovuti yetu Mkristo yeyote yule anaweza kuanzisha darasa la watu wenye lengo la kujifunza Neno.

Thirdmill inatambuliwa nchini Marekani na taasisi ijulikanayo kwa jina la IRS kuwa ni shirika la 501(c) (3). Hii ina maana kuwa shirika linaendeshwa kwa kutegemea michango kutoka makanisani, mashirika, biashara, na watu binafsi. Kwa maelezo zaidi kuhusu huduma yetu, na kujifunza namna ambavyo unaweza kushiriki, tafadhali tembelea tovuti yetu: www.thirdmill.org

**Yaliyomo**

UTANGULIZI 1

MUHTASARI 1

Uvuvio 2

Kutegemewa 2

Muundo 2

Usuli 2

Upatikanaji 3

Mwingiliano 3

Kusudi 4

MUUNDO WA KIFASIHI 5

Ulimwengu wa Giza na Ghasia 6

Ulimwengu Ulio Bora 7

Siku Sita za Kupangilia 7

MAANA YA ASILI 9

Uliwengu wa Giza na Ghasia 9

Ulimwengu Ulio Bora 11

Siku Sita za Kupangilia 12

Ukombozi kutoka Misri 13

Kuirithi Kanaani 14

MATUMIZI YA SASA 15

Uzinduzi 16

Mwendelezo 17

Utimilifu 18

HITIMISHO 20

UTANGULIZI

Miaka kadhaa iliyopita nilikuwa naendesha gari nikafika mahali nikakuta gari moshi limeacha njia yake. Lilibaki mahali pale bila kwenda popote. Kama ujuavyo, gari moshi likiacha njia yake ambayo limetengenezewa ili lipite, huwa ni hatari na haliwezi kwenda popote lisipopita kwenye njia yake. Hali kadhalika, mwanzoni mwa nyakati, Mungu aliweka utaratibu, au njia ambayo uumbaji ulipaswa kuifuata, na njia hiyo ilielekeza kwenye hatima kuu ya utukufu kwa uumbaji wake. Lakini katika nyakati zote wanadamu wameshindwa kuifuata njia ambayo Mungu aliiweka kwaajili ya uumbaji wake. Tumeipotosha dunia na kuishia kwenye tatizo kubwa zaidi.

Katika mfululizo huu wa masomo, tutajifunza kuhusu njia ambayo Mungu aliiweka kwaajili ya uumbaji wake mwanzoni kabisa mwa historia ya ulimwengu. Kitu ambacho Wakristo huita “maagizo ya uumbaji.” Tutachunguza Mwanzo 1-11 ambayo hujulikana kama sehemu ya *Historia ya* *Zama za Kale*. Sura hizi za Biblia zitatusaidia kuona njia ya ajabu ambayo Mungu alitaka watu wa Israeli waifuate chini ya uongozi wa Musa. Pia zitatuonesha njia ambayo watu wake wanapaswa kuifuata hata leo.

Tumeliita somo letu la kwanza, “Ulimwengu Mkamilifu” kwasababu tutatilia mkazo Mwanzo 1:1-2:3, kifungu ambacho Musa anaeleza namna Mungu alivyoumba ulimwengu kwa mpangilio mkamilifu na ambao ulimfurahisha.

Kama tutakavyoona, ulimwengu huo ulitarajiwa au ulikuwa ni kivuli cha hatima ambayo Mungu aliwaandalia Israeli katika kipindi cha Musa. Hatima ambayo pia Mungu huwapitisha watu wake wote katika historia. Siyo tu kwamba inatuonesha namna mambo yalivyokuwa hapo mwanzo, bali pia namna maisha yanavyopaswa kuwa leo, na namna ulimwengu wetu utakavyokuwa mwishoni mwa kipindi tulichonacho.

Somo hili limegawanyika katika sehemu nne. Kwanza, tutawasilisha muhtasari wa historia ya zama za kale za Mwanzo 1-11. Pili, tutajikita zaidi katika Mwanzo 1:1-2:3, tukitazama muundo wake wa kiuandishi. Tatu, tutachunguza maana ya asili ya sehemu hii ya kitabu cha Mwanzo kwa dira ya muundo wake. Na nne, tutatafuta matumizi sahihi ya kifungu hiki kwa nyakati za sasa. Tuanze na muhtasari wa historia nzima ya zama za kale za kitabu cha Mwanzo 1-11.

MUHTASARI

Njia tunayoitumia katika Mwanzo 1-11 inaweza kuonekana kuwa siyo ya kawaida mwanzoni. Hivyo, ni muhimu tueleze mbinu yetu ya msingi. Angalau mawazo matatu yataongoza somo letu la sehemu hii ya Biblia: kwanza, uvuvio wa sura hizi, pili, mazingira ya kiuandishi; na tatu, kusudi la kuandikwa kwa sura hizi. Kwa kuanza, tuangilie uvuvio wa Mungu wa Maandiko yote; ikiwemo Mwanzo 1-11.

1. Uvuvio

Ufahamu wetu wa kiinjili wa uvuvio hutukumbusha vipengele viwili muhimu kuhusu sehemu hii ya kitabu cha Mwanzo: kwanza, kuaminika kwake, na pili, muundo wake wa Kimalengo.

Kutegemewa

Tunathibitisha kwa kiwango cha juu kabisa kwamba, sehemu hii ya Biblia ni thabiti na ya kutegemewa kwasababu ina uvuvio wa Mungu. Sasa, mambo mengi ya kihistoria hujitokeza pale tunaposoma sehemu hii ya Biblia. Baadhi ya mambo haya hayajapatiwa ufumbuzi kamili. Lakini itoshe kusema kwamba, uvuvio wa Mungu humaanisha uhakika wa kihistoria. Musa alikusudia wasomaji wake wa kwanza kuipokea sehemu hii ya Mwanzo kuwa ni historia ya kweli. Sasa, kama yalivyo Maandiko yote, tunapaswa kuvifafanua vifungu hivi kwa makini ili tusije tukapotosha kiwango chake cha kihistoria. Ni wazi kwamba, waandishi wengine wa Biblia, hata Yesu mwenyewe, aliamini kuwa habari za Mwanzo 1-11 zilikuwa ni historia inayoaminika. Masomo haya yatajenga juu ya imani kwamba, sura hizi ni kumbukumbu za kweli na hakika za kile kilichotokea katika nyakati za kale.

Japokuwa tunaamini kwamba historia ya zama za kale ni hakika; ni muhimu kukumbuka kwamba, Mungu alimvuvia Musa kuchagua na kupanga maudhui ya sura hizi kulingana na muundo husika.

Muundo

Mwanzo 1-11 hujumuisha historia nzima ya ulimwengu tangu uumbaji hadi kipindi cha Abrahamu ambaye aliishi miaka ya 2000-1800 K.K. Sasa wote tunaweza kukubaliana kwamba, Musa aliacha matukio mengine mengi tu tangu kipindi hicho kuliko yale aliyoyaingiza katika sura kumi na moja hizi. Hivyo, kuielewa Mwanzo 1-11 lazima tuzingatie uchaguzi huu pia wa mpangilio wa sura hizi. Kadiri tunavyogundua namna Musa alivyopangilia kwa makusudi historia hii ya zama za kale, tutaweza kujibu baadhi ya maswali muhimu. Kwanini Mungu alimvuvia Musa kuingiza taarifa hizi chache? Na kwanini Mungu alimruhusu Musa kupangilia maelezo haya kama alivyofanya?

Ili kufahamu kwa nini Musa aliandika kama alivyofanya, lazima kwanza tutazame mazingira ya kiuandishi ambayo yalikuwepo kipindi kile.

1. Usuli

Fasihi ya watu wa kale wa mashariki ya karibu ni muhimu sana katika kutimiza kusudi letu. Kwanza, kwasababu habari nyingine za kale zilikuwa zinapatikana kirahisi kwa Musa, na pili, kwasababu Musa alikabiliana na baadhi ya habari hizo za zama za kale.

Upatikanaji

Utafiti wa kiakiolojia umedhihirisha kwamba, Musa hakuwa mtu wa kwanza kuandika kuhusu asili ya ulimwengu. Kwa uhakika, Mungu alimvuvia Musa ili kwamba habari zake ziwe za kweli. Lakini Musa aliandika kipindi ambacho huko Mashariki kulikuwa na hadithi nyingi zilizokuwa zimeandikwa kuhusu historia ya zama za kale.

Baadhi ya maadishi hayo ya kale hujulikana sana. Watu wengi wanafahamu kuhusu Enuma Elish, au habari ya uumbaji wa Babeli, au “Kibao cha Kumi na Moja” cha Utendi wa Gilgamesh, au historia ya gharika la Babeli. Mchanganyiko wa habari za zama za kale ziliandikwa huko Misri na Kanaani pia. Nyaraka hizi na zingine nyingi kutoka katika uliwengu wa kale zilishughulika na historia ya asili na ya kwanza ya ulimwengu.

Si hivyo tu, bali pia nyaraka hizi nyingi za Mashariki ya kale zilikuwa zinapatikana kipindi cha Musa wakati wa ujana wake. Musa alikuwa amesomeshwa katika jumba la kifalme la Misri, na maandishi yake yalidhihirisha kwamba aliifahamu fasihi ya ulimwengu wa kale. Kadiri Musa alivyoandika maandiko yake yaliyovuviwa na Mungu na habari ya kweli ya kipindi cha zama za kale, alikuwa anazifahamu desturi zingine za kiuandishi katika Mashariki ya Kale.

Kufahamu kwamba habari zingine za zama za kale zilikuwa zinapatikana kipindi cha Musa, zinaza swali jingine muhimu: Ni kwa namna gani uandishi wa Musa uliathiriwa na hadithi za tamaduni zingine?

Mwingiliano

Kama tutakavyoona katika mfululizo wa masono haya, Musa alikuwa na mwingiliano na tamaduni zingine za zama za kale ambazo ni hasi na pia zile chanya. Kwa namna moja ama nyingine, Musa aliandika historia yake ya zama za awali ili kupambana na uongo uliokuwepo. Lazima tukumbuke kwamba, Waisraeli aliowaongoza Musa walikuwa wameathiriwa na aina zote za upagani. Walijaribiwa kuamini kwamba ulimwengu ni matokeo na juhudi za miungu wengi. Aidha, waliikataa imani ya kweli ya wahenga wao wa imani, au waliichanganya kweli hii na imani za kidini za mataifa mengine. Kwa namna nyingi, Musa aliandika habari yake ya nyakati za kale ili kuwafundisha watu wa Mungu namna mambo yalivyotokea. Alitaka kuisimika kweli ya Yahwe dhidi ya uongo wa dini zingine.

Musa alitimiza kusudi hili la kupinga hadithi za uongo kwa kuathiriana kwa namna iliyo chanya na maandishi ya kitamaduni ya kipindi chake. Maandishi yake kwa kusudi yalifanana na maandishi ya mashariki ya kale, ili kwamba aweze kuwasilisha kweli ya Mungu kwa njia ambayo Israeli ataweza kuelewa. Ingawa kuna mifanano mingi kati ya habari aliyoandika Musa na maandishi mengine mbalimbali, utafiti wa kiakiolojia umeonesha utamaduni mmoja wa kiuandishi.

Hasa mnamo mwaka wa 1969 waraka muhimu ulitangazwa kwa jina la *Atrahasis: Habari ya Garika la Babeli.* Sasa hatuwezi kuwa na uhakika kwamba waraka huu unaturejesha katika tamaduni za nyuma kiasi gani, bali ni muhimu kwetu kwasababu inaunganisha vitu vingi katika habari moja ambayo hapo awali ilijulikana kila kimoja peke yake.

Utenzi wa *Atrahasis* hufuata muundo wa aina tatu: Unaanza na uumbaji wa mwanadamu. Uumbaji wa mwanadamu unafuatiwa na kumbukumbu za historia ya kwanza ya mwanadamu, ambao unajikita hasa katika kuharibika kwa ulimwengu kutokana na kizazi cha mwanadamu. Na hatimaye, kuharibika huku kunasawazishwa kwa hukumu ya gharika na mpangilio wa ulimwengu mpya.

Kitabu cha Mwanzo kikilinganishwa na *Atrahasis* huunga mkono kwa nguvu sana wazo la namna Musa alivyoziwekea kumbukumbu zake kwa muundo mkuu. Kwa mtazamo wa juu juu, Mwanzo sura ya 1 hadi sura ya 11 inaweza kuonekana kama mkusanyiko wa vifungu ambavyo vinaeleza mada moja na nyingine bila kuwa na mwendelezo wa kina. Lakini, kwa kuzingatia usambamba wa kiuandishi kwa upana wake, na *Atrahasis* hutusaidia kuona kwamba historia ya zama za kale iliyoandikwa na Musa ni habari moja kimuundo.

Mwanzo 1-11 imegawanyika katika sehemu tatu: moja, habari za uumbaji katika 1:1-2:3; pili, kuharibika kwa ulimwengu kutokana na dhambi za mwanadamu katika Mwanzo 2:4-6:8; na tatu, gharika na mpangilio mpya katika Mwanzo 6:9-11:9.

Sasa tunaweza kujiuliza swali la tatu: Kwanini Musa aliandika Mwanzo 1-11? Alikusudia kufikisha nini kwa wasomaji wake Waisraeli?

1. Kusudi
2.

Tunaweza kuwa na uhakika kwamba, Musa alitaka kuifundisha Israeli kuhusu mambo yaliyopita. Aliwataka wafahamu kile ambacho Mungu wao alikifanya katika miaka ya awali ya historia ya ulimwengu. Kama zilivyo hadithi za mataifa mengine ambazo zilikusudiwa kuwashawishi watu wawe na mitazamo ya hadithi hizo, Musa alitaka kuishawishi Israeli kuhusu kweli za kihistoria za imani yao.

Lakini kwa kutathimini kwa karibu, tutakwenda kuona kusudi lililo nyuma ya historia ya Musa kuhusu zama za kale. Hasa, aliandika pia ili kuwashawishi Israeli kukubaliana wao wenyewe na mapenzi ya Mungu. Kusudi hili haliko wazi kwa kila mmoja ambaye husoma kitabu cha Mwanzo 1-11, lakini huwa wazi sana mara tunapotambua kwamba habari zingine za zama za kale zilishiriki kusudi hilo pia.

Kabla hatujafahamu kusudi la habari za zama za kale, lazima tutambue kwamba tamaduni nyingi za Mashariki ya kale ziliamini kwamba ulimwengu uliundwa au ulitengenezwa kulingana na hekima ya kiulimwengu isiyo ya kawaida. Katika hali yake, ulimwengu ulitenda kazi yake kulingana na hekima hii au mpangilio huu wa kiungu. Na ulikuwa wajibu wa kila mtu katika jamii, kuanzia mtawala hadi mtumwa, kukubaliana na mpangilio huu wa kiungu kadiri ilivyowezekana.

Sasa hii inahusianaje na hadithi au utenzi wa kale katika mashariki ya kale? Tamaduni zilizoizunguka Israeli zilikuwa na habari za zama za kale ambazo zilizungumzia kuhusu matukio ya karibu na mwanzo wa nyakati. Zilifanya hivyo ili kueleza muundo, ambao umesimamishwa na miungu katika ulimwengu wa nyakati za kale. Tamaduni zao kulingana na nyakati za zama za kale hazikuhusiana tu na historia ya ulimwengu wa kwanza. Waliandika habari zao za zama za kale ili kuthibitisha mipango ya kidini na kitamaduni ilizokuwapo kwa wakati huo. Waandishi wa maandishi hayo, ambao mara nyingi walikuwa ni makuhani, walielekeza katika njia ambazo miungu ilikuwa imepangilia kwa asili ulimwengu ulivyo ili kuonesha namna mambo yalivyopaswa kuwa kwa kipindi kile. Wakati mwingine, walijikita zaidi katika mambo ya kidini, kama vile mahekalu, na makuhani, na desturi. Je! Ni hekalu gani lililopendwa na miungu, na ni familia gani ya kikuhani iliyopaswa kulitumikia? Wakati mwingine, walijikita katika mapana ya muundo wa kijamii, kama vile nguvu na sheria za kisiasa. Nani alipaswa kuwa mfalme? Kwa nini watu wengine walikuwa watumwa? Hadithi zao ziliwataka watu wakubaliane na amri za kiuumbaji za miungu, muundo waliouweka kwaajili ya ulimwengu.

Kama tutakavyoona katika masomo haya, Musa aliandika kitabu cha Mwanzo 1-11 kwasababu zile zile. Kwa upande mwingine, Musa aliandika historia yake ya zama za kale akiwa na lengo la wazi namna Yahwe alivyoumba na kuupangilia ulimwengu katika nyakati hizo za kale. Tangu uumbaji hadi mnara wa Babeli, Musa aliiambia Israeli kuhusu namna mambo yalivyotokea hapo kale. Lakini hakufanya hivyo kwa utashi wa kihistoria tu. Musa akiwaongoza Waisraeli kutoka Misri kwenda katika Nchi ya Ahadi, alikabiliana na wapinzani wengi mno walioamini kwamba alikuwa amewapotosha wana wa Israeli. Na mwitikio wa upinzani huu, historia ya zama za kale hudhihirisha kwamba sera za Musa na malengo kwaajili ya Israeli yalikuwa ya kweli kwa utawala wa Mungu kwaajili ya ulimwengu. Matokeo yake, kupinga mipango ya Musa ilikuwa ni kupinga maagizo ya Mungu.

Katika kumbukumbu zake za uumbaji katika Mwanzo 1:1–2:3, Musa alionesha kwamba Israeli ilikuwa ikielekea katika kielelezo cha Mungu kwa kukubali kwenda Kanaani. Katika kumbukumbu zake za ulimwengu uliokengeuka katika 2:4–6:8, Musa alionesha kwamba Misri ilikuwa mahali pa ukengeufu na mateso, ambavyo matokeo yake ni laana kutoka kwa Mungu kwasababu ya dhambi. Hatimaye, katika kumbukumbu zake za gharika na matokeo yake mpangilio mpya katika Mwanzo 6:9–11:9, Musa alionesha Israeli kwamba alikuwa anawaleta ndani ya mpangilio mpya ulio na baraka nyingi, kama Nuhu alivyowatangulia alivyoleta mpangilio mpya na baraka kwa ulimwengu. Kweli hizi za zama za kale zilithibitisha maono ya Musa kwa ajili ya mustakabali wa Israeli. Kama atawashawishi Israeli kutokana na kweli hizi, basi mwaminifu katika Israeli atakubali kutoka Misri na kwenda kuirithi nchi ya Kanaani kama urithi wao wa Kimungu.

Sasa kwakuwa tumekwisha kutambulisha njia yetu ya kijumla ya sura hizi (1-11) za historia ya zama za kale, tuko tayari kutazama maelezo ya sehemu ya kwanza ya kitabu cha Mwanzo: Ulimwengu kwa Amri za Mungu ulioelezwa katika Mwanzo 1:1–2:3.

MUUNDO WA KIFASIHI

Wakristo wengi wa kiinjili wanapotaka kufungua sura ya kitabu cha Biblia, huwa wanakabiliwa na ugumu unaoendana na ufafanuzi wake. Je! Kweli Mungu aliumba ulimwengu kwa siku sita za kawaida? Je! Siku zinazotajwa katika kitabu cha Mwanzo 1 ni nyakati au majira? Au kitabu cha Mwanzo 1 ni aina fulani ya utenzi, au tungo isiyo ya kihistoria ya uumbaji bunifu wa Mungu? Misimamo yote hii hukubalika ndani ya Wakristo wa kiinjili. Ingawa mtazamo wangu binafsi ni kwamba Mwanzo 1 hufundisha kwamba Mungu aliuumba ulimwengu kama tunavyoufahamu leo ndani ya siku sita za kawaida, japokuwa siyo kila mtu anayeiamini Biblia hushikilia msimamo huu.

Kadiri tunavyozikaribia sura za ufunguzi wa kitabu cha Mwanzo katika masomo haya, lengo letu siyo mambo ya kihistoria kama haya. Bali tunazingatia zaidi maswali ya kiuandishi. Tunavutiwa sana na namna na kwa nini Musa aliandika sura hii. Ni muundo gani wa kiuandishi unaoonekana katika kifungu hiki? Na ni kwa namna gani miundo hii hutusaidia kufahamu kusudi la Musa?

Lazima tuanze kwa kugundua kwamba, kifungu hiki kina hatua tatu, ambazo ni, mwanzo, katikati, na mwisho. Habari ya uumbaji ya Musa huanza na 1:1-2. Tunaweza kueleza kwa kifupi maudhui ya mistari hii kuwa ni “ulimwengu wenye giza na ghasia.” Sura ya 1:3-31 huunda sehemu ya katikati ya maelezo haya ambayo yamesheheni kile kinachoitwa “siku sita za uumbaji,” au kile tutakachokiita “siku sita za kupangilia” uumbaji. Hatimaye, 2:1-3 ni siku ya Sabato, au kama tutakavyoiita “ulimwengu kamili.”

Tutachunguza sehemu zote tatu za muundo huu katika somo hili, tukianza na ulimwengu wa giza na ghasia. Pili, tutachunguza sehemu ya mwisho ambayo hushughulika na ulimwengu kamili. Na hatimaye, tutachunguza siku sita za kupangilia. Hebu tutazame kwanza ulimwengu wa giza na ghasia wa 1:1-2.

1. Ulimwengu wa Giza na Ghasia

Tukitazama sehemu ya kwanza ya Mwanzo 1, tunaona hali isiyo ya kawaida kati ya ghasia ikiifunika nchi na Roho wa Mungu. Ufunguzi wa 1:1-2 unaweka jukwaa kwa kutoa kichwa cha habari katika mstari wa 1, na kwa kueleza hali ya awali ya ulimwengu katika mstari wa 2. Sikiliza jinsi Musa anaeleza katika 1:2:

Nayo nchi ilikuwa ukiwa, tena utupu, na giza lilikuwa juu ya uso wa vilindi vya maji; Roho ya Mungu ikatulia juu ya uso wa maji (Mwanzo 1:2).

Mstari hutambulisha fadhaa ambayo inatiririka katika sura nzima. Kwa upande mmoja sehemu hii, ulimwengu ni “ukiwa tena utupu,” au kama inavyoelezwa katika Kiebrania, *tōhû wābōhû* (תֹהוּ וָבֹהוּ). Usemu huu wa Kiebrania haujitokezi mara kwa mara katika Biblia ili sisi tufahamu kwa uhakika nini maana yake. Lakini wanazuoni wengi huamini kwamba humaanisha kwamba ulimwengu ulikuwa na mazingira ya kutoweza kuishi, mazigira yasiyo rafiki kwa uhai wa mwanadamu, inafanana sana na jangwa au nyika ambayo siyo rafiki kwa maisha ya mwanadamu. Hivyo, mwanzoni mwa kifungu hiki, tunaona kwamba hali ya kutoweza kuishi watu, giza, zama za kale, ghasia nzito viliifunika nchi yote.

Kipengele cha pili katika fadhaa hii huonekana katika 1:2. Musa aliandika kwamba “Roho ya Mungu ikatulia juu ya uso wa maji.” Neno la Kiebrania lililotumika hapa ni *merachefet* (מְרַחֶ֖פֶת) ambalo humaanisha “kuruka juu ya” au “tanda juu ya.”

Hivyo tunaona picha ya wazi tangu mwanzo wa kifungu hiki. Kwa upande mwingine tunaona ghasia juu ya nchi, kwa upande mwingne tunaona Roho ya Mungu ikatulia juu ya ghasia. Matokeo yake, Mungu alikuwa tayari kuingia katika kitendo cha kuiponya ghasia iliyokuwa imeifunika nchi. Fadhaa hii ya awali huibua maswali mbalimbali: Roho ya Mungu atafanya nini? Kitatokea nini kwa ghasia hiyo?

Pamoja na fadhaa hii ya wazi katika mstari huu wa ufunguzi akilini mwetu, tuko tayari kutazama suluhu ya fadhaa hii katika sehemu ya mwisho ya habari ya Musa kuhusu uumbaji: ulimwengu kamili katika Mwanzo 2:1-3.

1. Ulimwengu Ulio Bora

Sehemu hii imeundwa kirahisi sana. Huanza katika Mwanzo 2:1 kwa kauli fupi kwamba Mungu amekamilisha kazi yake ya uumbaji, na kuhitimisha katika Mwanzo 2:2-3 na Mungu anapumzika. Tunasoma maneno haya katika Mwanzo 2:2-3:

Na siku ya saba Mungu alimaliza kazi yake yote aliyoifanya; akastarehe siku ya saba, akaacha kufanya kazi yake yote aliyoifanya. Mungu akaibarikia siku ya saba, akaitakasa kwa sababu katika siku hiyo Mungu alistarehe, akaacha kufanya kazi yake yote aliyoiumba na kuifanya (Mwanzo 2:2-3).

Wakati Musa akimweleza Mungu kuwa anaingia katika hali ya mapumziko ya Sabato, akitoa baraka maalumu kwa siku hiyo na kuitakasa, alitangaza kwamba fadhaa iliyokuwapo kati ya ghasia na Roho ya Mungu iliyokuwa imetulia juu ya maji imepata suluhu. Mungu ameishinda giza, alitawala juu ya ghasia, na kufurahaia mpangilio wake kamili wa ulimwengu. Habari ya uumbaji huhitimishwa kwa maono haya mazuri na ya kufurahisha ya utulivu kamili wa ulimwengu.

Kwa kuwa sasa tumekwisha kuona namna habari ya Musa kuhusu uumbaji ilivyoanza na mwisho wake, lazima tutazame sehemu ya katikati ya kifungu hiki ambayo hueleza namna fadhaa kati ya ulimwengu wenye ghasia na Roho ya Mungu iliyotulia vilivyopata suluhu.

1.
2. Siku Sita za Kupangilia

Kifungu hiki hufundisha kwamba Mungu aliituliza hali ya ghasia kwa kuupangilia ulimwengu kulingana na mpango wake wa siku sita kama inavyoelezwa katika 1:3-31. Kiini cha maelezo haya huwa wazi zaidi pale tunapoona kwamba, Musa anarudia kutambulisha matendo kwa kifungu cha maneno, “Mungu akasema.” Hii ni kwa sababu Mungu ndiye mhusika mkuu katika maelezo haya, na neno lake lenye nguvu ndicho kiini cha mistari hii.

Neno la Mungu lilileta mpangilio wa kipekee ulimwenguni. Tofauti na hadithi nyingi za miungu kutoka katika tamaduni zingine, Mungu wa Israeli hakukabiliana na tatizo lolote, wala vita yoyote wakati wa kuumba. Alisema tu, na ulimwengu ukapangika mahali pake. Zaidi ya hapo, neno alilotamka Mungu lilidhihirisha hekima yake yenye nguvu. Mungu aliuweka ulimwengu katika mpangilio ambao aliuona uzuri kwake.

Wafafanuzi wengi wamegundua kwamba, siku za Mungu kupangilia ulimwengu ziko katika makundi mawili ya tatu-tatu: siku ya 1 hadi 3 na siku ya 4 hadi 6. Mahusiano kati ya seti hizi mbili yameelezwa kwa njia nyingi mbalimbali, na kuna miunganiko mbalimbali.

Njia mojawapo ya kujitambulisha sisi wenyewe katika mifano hii ni kukazia maelezo ya nchi yaliyoko kwenye Mwanzo 1:2. Utakumbuka kwamba, Musa alisema nchi ilikuwa ukiwa na utupu, *tōhû wābōhû* (תֹהוּ וָבֹהוּ). Maneno haya yanaweza kutumika kuelezea umuhimu wa seti mbili hizo zenye siku tatu-tatu.

Kwa upande mmoja, wakati wa siku tatu za kwanza, Mungu alishughulika na ukiwa wa nchi. Hivyo ni kusema, aliondoa ukiwa katika uumbaji wake kwa kutenganisha eneo moja na lingine na kuweka hali ya hewa au miliki ndani ya uumbaji wake. Kwa upande mwingine, wakati wa siku tatu za mwisho, Mungu alishughulika na ukweli kwamba ulimwengu wenye ghasia ulikuwa “utupu”. Suluhu ya Mungu ilikuwa ni kuijaza kwa miliki mbalimbali alizoziumba zikiwa na wakazi. Tafakari kwanza siku tatu za mwanzo:

Siku ya kwanza, Mungu alitenganisha mchana kutoka usiku. Hata kabla jua kuwako, Mungu alisababisha mwanga kuwako katikati ya giza, ulimwengu wenye giza.

Siku ya pili, Mungu alitenganisha maeneo ya maji yaliyo chini na maji yaliyo juu kwa kuweka anga juu ya nchi. Tendo hili la Kimungu lilisababisha kile ambacho leo kinaitwa hali ya hewa ya sayari yetu, ikitenganisha maji yaliyoko katika nchi na mvuke ulioko juu mawinguni.

Siku ya tatu, Mungu alitenganisha mipaka ya nchi kavu na bahari. Bahari zilikusanyika katika maeneo ya nchi, na kisha nchi kavu ikaonekana. Uoto wa asili ukachipuka juu ya nchi kavu. Ndivyo ilivyokuwa katika siku tatu za kwanza, Mungu alileta umbo kutoka katika ulimwengu uliokuwa hauna umbo. Aliumba miliki za mwanga na giza, anga likiyatenganisha maji yaliyo juu na maji yaliyo chini, na eneo kavu la nchi.

Kulingana na kumbukumbu za Musa, mara Mungu aliposhughulika na hali ya ulimwengu ambayo haikuwa na umbo kwa kuumba miliki wakati wa siku tatu za kwanza, kisha alishughulikia utupu wa nchi katika siku tatu za mwisho kwa kuweka wakazi katika miliki hizi.

Siku ya nne, Mungu aliweka jua, mwezi, na nyota mbinguni ili kuijaza miliki ya mwanga na giza ambayo alikuwa ameiumba siku ya kwanza. Mihimili hii ya mbinguni iliwekwa mbinguni kutawala mchana na usiku na kuzitenganisha.

Siku ya tano, Mungu aliweka ndege wa angani na viumbe vya baharini ndani ya bahari. Wakazi hawa walizijaza miliki za maji yaliyo juu na chini ambayo yalikuwa yameumbwa siku ya pili.

Hatimaye siku ya sita, Mungu aliweka wanyama na wanadamu katika nchi kavu. Wakazi hawa waliijaza miliki ya nchi kavu ambayo Mungu aliifanya itokee kutoka katika bahari siku ya tatu.

Musa alikusanya uumbaji wote ndani ya miliki hizi na wakazi wake. Kwa neno, Mungu alitumia siku sita kuleta mpangilio mzuri kwa ulimwengu uliokuwa wenye ghasia na giza. Kazi yake ilikuwa ya ajabu sana kwamba Mungu alisema mara sita:

“ya kuwa ni njema” (Mwanzo 1:4, 10, 12, 18, 21, 25).

Na baada ya kumuumba mwanadamu aishi katika nchi kavu, alisema:

“ni chema sana” (Mwanzo 1:31).

Musa aliweka wazi sana kwamba Mungu alifurahishwa sana na kile alichokuwa amekifanya. Hivyo, tunaona kwamba Mwanzo 1:1–2:3 ina muundo wa kimakusudi na tata. Kifungu hiki huanza na ulimwengu ulio katika ghasia na Mungu akiwa tayari kuushughulikia. Kwa siku sita Mungu alinena mpangilio ndani ya ulimwengu wenye ghasia. Matokeo yake, siku ya saba Mungu alifurahi kwa mpangilio kamili aliouleta ulimwenguni, alifurahisa mapumziko yake ya Sabato.

Mpaka sasa tumeona muundo wa kiuandishi kwa upana wake katika Mwanzo 1:1-2:3, tuko tayari sasa kuona namna maana ya asili ya kifungu hiki inavyowasilishwa.

MAANA YA ASILI

Tumekwisha kuona kwamba, katika mpango mkubwa, historia ya zama za kale iliyoandikwa na Musa ilikusudiwa kuthibitisha kutoka kwa Israeli na kushinda kwake kwa kuonesha namna walivyokuwa sawasawa na mpango wa Mungu aliokuwa ameuanzisha katika historia ya awali ya ulimwengu. Lakini ni kwa namna gani kusudi hili la jumla hujionesha lenyewe katika habari hii ya 1:1-2:3? Ni kwa namna gani Musa aliiunganisha huduma yake kwa Israeli na habari ya uumbaji?

Tutachunguza namna Musa alivyofanya hivi kwa kutazama tena sehemu kuu tatu za mwanzo 1:1-2:3. Kwanza, tutatazama ulimwengu wa giza wenye ghasia. Kisha tutakwenda kwenye sehemu ya mwisho ya ulimwengu uliopangika kikamilifu. Na hatimaye, tutarudi kwenye sehemu ya katikati ya kifungu hiki ambapo Mungu alipangilia ulimwengu. Hebu kwanza tutazame 1:1-2, ulimwengu wa giza wenye ghasia.

1. Uliwengu wa Giza na Ghasia

Ili kutimiza kusudi letu, kipengele cha muhimu sana cha mistari hii ya kwanza ya Mwanzo ni mvutano mkubwa wa wazi uliopo katika mstari wa 2. Katika hali ambayo Musa alieleza mvutano huu kati ya ulimwengu wenye ghasia na Roho ya Mungu iliweka wazi kwamba siyo tu kwamba alikuwa akiandika kuhusu uumbaji, bali pia alikuwa akiandika kuhusu kutoka kwa Israeli.

Kwa upande mmoja, utakumbuka kwamba katika Mwanzo 1:2 Musa alieleza nchi ilikuwa “ukiwa,” au *tōhû*. Kwa upande mwingine, alieleza Roho ya Mungu “akatulia juu ya,” au katika Kiebrania, *merachefet*.

Umuhimu wa onesho hili huwa wazi zaidi pale tunapotazama kifungu ambacho Musa alikitaja katika mfano kutoka kitabu cha Mwanzo. Katika Kumbukumbu la Torati 32:10-12 Musa alitumia neno la Mwanzo 1:2 kushika usikivu vizuri katika kiunganishi kati ya kutoka kwa Israeli na habari ya uumbaji. Sikiliza kile anachokisema katika mistari hii:

Alimkuta katika nchi ya ukame [Bwana], Na katika jangwa tupu litishalo; Alimzunguka, akamtunza; Akamhifadhi kama mboni. Mfano wa tai ataharikishaye kioto chake, Na kupapatika juu ya makinda yake, Alikunjua mbawa zake, akawatwaa, Akawachukua juu ya mbawa zake, BWANA peke yake alimwongoza, Wala hapakuwa na mungu mgeni pamoja naye (Kumbukumbu la Torati 32:10-12).

Mistari hii ni muhimu maana ni yenyewe tu ambapo Musa ametumia neno “ukiwa” na “ikataulia juu ya” katika maandishi yake yote.

Katika mstari wa 10, neno hapo limetafsiriwa “ukame” kwa neno la Kiebrania ni *tōhû,* ambalo huonekana katika Mwanzo 1:2 kuwa ni “ukiwa.” Pia, katika mstari wa 11, neno lililotumika “kupapatika juu ya” ni *merachefet*, neno lililotumika katika Mwanzo 1:2 ambapo Roho ya Mungu “ikatulia juu ya” vilindi vya maji.

Musa ameweka maneno haya mawili kwa pamoja katika Kumbukumbu la Torati 32 ili kuiunganisha na Mwanzo 1. Lakini kwa namna maneno matumizi ya maneno haya inaleta muunganiko huu? Neno “ukame” na “kupapatika juu ya” humaanisha nini katika Kumbukumbu la Torati 32?

Kwanza, Musa alitumia neno “ukame” kwa Misri. Katika 32:10 tunasoma maneno haya:

[Bwana] alimkuta katika nchi ya ukame, na katika jangwa tupu litishalo (Kumbukumbu la Torati 32:10).

Pili, Musa alitumia neno “kupapatika juu ya” kwa ajili ya uwepo wa Mungu kwa Israeli, yawezekana nguzo ya moshi na moto, wakati akilionogoza taifa kuelekea katika Nchi ya Ahadi. Katika 32:10-11 tunasoma maneno haya:

Akamhifadhi kama mboni ya jicho lake; mfano wa tai ataharikishaye kioto chake na kupapatika juu ya makinda yake (Kumbukumbu la Torati 32:10-11).

Kwa namna nyingi, tunaweza kuitumia Kumbukumbu la Torati 32:10-12 kama ufafanuzi wa Musa kwa kazi yake mwenyewe katika Mwanzo 1:2. Hutupatia nuru ya kusudii la kuandika kwake sura ya kwanza ya kitabu cha Mwanzo.

Kumbukumbu la Torati 32 hutusaidia kufahamu kwamba Musa aliona hali sambamba kati ya uumbaji na ukombozi wa Israeli kutoka Misri. Musa aliandika ili kwamba vyote viwili, uumbaji na ukombozi wa Israeli kutoka Misri ulihusisha ghasia, ulimwengu usioweza kukaliwa na watu. Pia aliandika kwamba Mungu aliingia katika ulimwengu wa ghasia ya asili kwa kutulia juu ya, kama alivyopapatia juu ya Israeli pale alipowakomboa kutoka Misri.

Kutokana na usambamba huu kati ya uumbaji na Kutoka, tunaweza kuona kwamba Musa aliandika kuhusu ulimwengu wa giza lenye ghasia siyo tu kuwaambia Israeli kuhusu uumbaji; bali pia kuiwasilisha kazi ya Mungu wakati wa uumbaji kama mfano, au kielelezo ambacho huelezea kile Mungu alikuwa akikifanya kwa taifa la Israeli kwa kipindi hicho. Musa alipoandika kuhusu kazi ya Mungu ya asili katika uumbaji, alifanya hivyo ili kuwaonesha wasomaji wake kwamba hawakufanya makosa kumfuata yeye kutoka Misri. Badala yake, habari ya uumbaji ilithibitisha namna ukombozi wao kutoka Misri ulivyokuwa ni tendo kuu la Mungu. Mungu alikuwa akiupangilia upya ulimwengu kwa kuwakomboa Israeli kutoka katika ghasia ya Misri, kama alivyofanya katika mwanzo. Sasa Mungu alipapatia juu ya Israeli kama alivyotulia juu ya uumbaji hapo mwanzo. Badala ya kuwa kosa, Kutoka Misri ilikuwa kazi ya Mungu akirejesha mpangilio wake kwa ulimwengu. Kwa neno moja, ukombozi wa Israeli kutoka Misri hakikuwa kitu kingine mbali na kuumba upya.

Kwa kuelewa usambamba uliopo kati ya mwanzo wa kitabu cha Mwanzo sura ya 1 na uzoefu wa kutoka kwa Israeli, tunaweza kuona mtazamo huu ukithibitishwa wakati tukitazama sehemu ya mwisho, mpangilio kamili wa ulimwengu katika Mwanzo 2:1-3.

1. Ulimwengu Ulio Bora

Utakumbuka kwamba habari ya uumbaji inahitimishwa na Mungu akiingia katika mapumziko. Neno la Kiebrania kwa maana ya “kupumzika” katika Mwanzo 2:2-3 ni *shabbat* שָׁבַת)), au kama tunavyolitamka, “Sabato.” Neno hili linaunganisha habari ya uumbaji na kutoka kwa Israeli kwa njia tofauti kabisa.

Musa alivyomfafanua Mungu alilitumia neno *shabbat* kumaanisha kutunza Sabato ambayo wataifurahia kulingana na sheria ya Musa. Ni kweli, katika orodha ya Amri Kumi katika Kutoka 20, Musa alieleza kwamba Israeli lazima aishike Sabato kwa kile Mungu alichokifanya katika Mwanzo 2.

Ikumbuke siku ya Sabato uitakase. Siku sita fanya kazi, utende mambo yako yote; lakinia siku ya saba ni Sabato ya BWANA, Mungu wako… Maana kwa siku sita BWANA alifanya mbingu, nan chi, na bahari, na vyote vilivyomo, akastarehe siku ya saba (Kutoka 20:8-11).

Israeli aliposikia katika Mwanzo kwamba, Mungu alipumzika katika siku ya saba, wasingesaidia chochote lakini waliihusisha habari ya Mwanzo na utunzaji wao wa Sabato na kwa zile Amri Kumi.

Ingawa Waisraeli waliitunza Sabato kwa kiwango fulani huko jangwani, ni muhimu kutambua kwamba maana kamili ya ibada ya Sabato ingewezekana tu katika Nchi ya Ahadi. Waisraeli walipaswa kutunza Sabato ya kila wiki, kama tunavyoona katika Kutoka 20:8‑11. Lakini pia walipaswa kutunza siku zingine takatifu au Sabato zingine. Kwa mfano katika Mambo ya Walawi 25 walipaswa kuitunza Sabato ya kila miaka saba kwa kuipumzisha ardhi. Pia Israeli alipaswa kuutunza mwaka mkuu wa Yubile kila mwaka wa hamsini ambapo madeni yote yalisamehewa na familia zote kurejea katika nchi yao ya urithi wa asili. Katika sheria ya Musa, ibada kamili ya Mungu katika kuishika Sabato ulikuwa na utata sana kuliko kitu cho chote Waisraeli walichopaswa kutunza wakati wakizunguka huko jangwani.

Kwakuwa kushika Sabato kutafanyika tu Israeli atakapoingia katika nchi, Musa mara kwa mara alizungumzia Kanaani kuwa ni nchi ya “kupumzika,” au “mahali pa kupumzika,” akitumia neno la Kiebrania *nuach* (נוּחַ) au *menucha* (מנֻחָה), ambayo yanahusiana kwa karibu sana na *shabbat* (Sabato). Mahali pengi, Musa aliielezea Nchi ya Ahadi kuwa ni mahali pa mapumziko kwa Israeli ambapo taifa hatimaye litazishika sheria za Mungu. Kwa mfano, katika Kumbukumbu la Torati 12:10-11 tunasoma maneno haya:

Lakini mtakapovuka Yordani na kukaa katika nchi anayowarithisha BWANA, Mungu wenu, akawapeni raha, akiwaokoa na adui zenu pange zote, mkakaa salama; wakati huo itakuwa kwamba mahali pale atakapopachagua BWANA, Mungu wenu, alikalishe jina lake, hapo ndipo mtakapoleta kila kitu ninachowaamuru; sadaka zenu za kuteketezwa, na dhabihu zenu, na zaka zenu, na sadaka ya kuinuliwa ya mikono yenu, na nadhiri zenu zote teule mtakazoweka kwa BWANA (Kumbukumbu la Torati 12:10-11).

Tunaona katika kifungu hiki kwamba kuishika Sabato kikamilifu yaani kumwabudu Mungu, kutafanyika mara baada ya Israeli kuwa ameingia katika nchi ya mapupmziko.

Kwa Musa, Sabato ilisimama kwa zaidi ya mtu binafsi na familia kutenga siku kwa ajili ya ibada yenye utulivu. Sabato ilikuwa kiini cha kipimo cha maono ya Musa ya kukaa katika nchi ya mapumziko, wakiabudu na kusherehekea mahali maalumu ambapo Mungu ataliweka jina lake. Ndiyo maana katika Zaburi 95:11 Mungu anazungumzia wale waliokatazwa kuingia katika nchi ya Kanaani namna hii:

Nikaapa kwa hasira yangu, “Wasiingie rahani mwangu” (Zaburi 95:11).

Muunganiko huu wa karibu kati ya Sabato na ibada kamili ya kitaifa ya Mungu katika Nchi ya Ahadi hueleza kwanini Musa alihitimisha habari yake ya uumbaji na Mungu akiingia katika mapumziko yake ya Sabato. Musa alikuwa akieleza kwa Waisraeli kwamba kama Mungu alivyoiondoa nchi katika ghasia na kuingia katika Sabato, alikuwa akiwapeleka Israeli kutoka katika ghasia ya Misri kuingia katika lengo la Sabato katika Nchi ya Ahadi. Musa alikuwa akiwaongoza Israeli kwenda mahali pa mapumziko, nchi ya Kanaani. Na wale waliopinga mpango wa Musa walikuwa hawapingi mpango wa kibinadamu tu. Hasa walikuwa wanapinga juhudi za Mungu kuwaleta watu wake katika miundo bora ya ulimwengu. Kuiacha Misri na kuingia katika Nchi ya Ahadi hakikuwa kitu kingine mbali na kukubaliana na mpango kamili wa Mungu kwa uumbaji.

Sasa kwamba tumeona namna mwanzo wenye ghasia na Sabato vinavyohitimisha habari ya uumbaji vilivyoeleza asili ya kweli ya kile Mungu alikuwa akikifanya kwa Israeli kupitia kwa Musa, tunapaswa kuona kwa kifupi baadhi ya vipengele vya sehemu ya kati ya siku za mpangilio katika Mwanzo 1:3-31. Ni kwa namna gani Musa anazihusisha siku za uumbaji na huduma yake?

1. Siku Sita za Kupangilia

Kuna viungo vingi kati ya siku za uumbaji na kutoka kwa Israeli, lakini tutatazama mambo mawili tu: kwanza, miunganiko na ukombozi kutoka Misri, na pili, lengo la kuimiliki Nchi ya Ahadi.

Ukombozi kutoka Misri

Katika kuikomboa Israeli kutoka Misri, Mungu alidhihirisha nguvu zilezile alizozidhihirisha katika kupangilia uumbaji katika Mwanzo 1. Mungu aliuhifadhi mpangilio aliouanzisha kwenye uumbaji kwa kutuma mapigo kwa Wamisri. Kwa mfano, badala ya maji kuwaangamiza watu kama ilivyokuwa hapo awali, maji ya Misri yalikuwa ya kufisha. Hata samaki walikufa pale Mungu alipogeuza maji hayo kuwa damu. Badala ya wanadamu kuwa watawala juu ya viumbe hai kama Mungu alivyoweka wakfu hapo mwanzo; vyura, wadudu na nzige ndivyo vilivyotawala juu ya Misri. Kutenganishwa kati ya nuru na giza kwenye uumbaji kulibadilisha giza likatawala nchi ya Misri hata wakati wa mchana. Badala ya nchi kuleta uoto wa asili, kimbuga, moto na nzige viliteketeza mazao yote katika Misri. Badala ya kuzaana na kuongezeka, wanyama wa Wamisri na watu walikufa kwa idadi kubwa sana. Kwa hili na kwa njia zingine nyingi, laana juu ya Misri vilihifadhi mpangilio wa Mungu aliouanzisha katika siku sita za Mwanzo 1. Wakati wa mapigo, nchi ya Misri kwa hakika ilirudi nyuma sana kuelekea ghasia ile ya zama za kale. Hivyo siyo ajabu kwamba Mungu anawaita Israeli waondoke mahali pale, akipaita ni jangwa, na nchi ya ukame.

Mwisraeli yeyote aliyeamini kwamba maisha yalikuwa mazuri huko Misri lazima alinganishe na habari ya uumbaji aliyoionesha Musa. Uzoefu wao huko Misri ulitofautiana sana na namna Wamisri wenyewe walivyofikiria kuhusu nchi yao. Wamisri waliamini kwamba, nchi yao ilikuwa imebarikiwa na miungu. Ni wazi pia kwamba, baadhi ya Waisraeli walikuwa wameamini hivyo pia. Lakini Musa aliweka wazi sana kuwa Misri imekuwa kinyume na ulimwengu kamilifu alioupangilia Mungu.

Hata hivyo, tofauti ya Misri na uumbaji iko wazi sana. Siku sita za uumbaji pia zina mchango chanya katika ukombozi kutoka Misri. Japokuwa Wamisri waliiona nchi yao ikirudi nyuma kuelekea katika ghasia ya zama za kale, Waisraeli walimwona Mungu akiupangilia ulimwengu kwa ajili yao kwa njia ambazo zilifanana na zile siku sita za uumbaji. Maji yao yalibaki salama na yenye uhai. Hawakufikiwa na vyura na nzige. Walifurahia nuru wakati Wamisri walibaki gizani. Mashamba ya Waisraeli yaliendelea kuzalisha. Wanyama wao walilindwa, na Waisraeli waliongezeka wakiwa huko Misri.

Na zaidi ya hapo, kwa namna ya kushangaza, udhihirisho wa utawala wake juu ya uumbaji, Mungu aliigawanya Bahari ya Shamu, akayatenga maji kukawa na nchi kavu kwaajili ya Waisraeli kuweza kupita, kama ilivyotokea katika siku ya tatu ya uumbaji. Maajabu aliyoyafanya Mungu kwa niaba ya Israeli haikuwa mara yake ya kwanza. Kwa njia nyingi sana, walikumbuka namna Mungu alivyoupangilia ulimwengu katika siku zile za Mwanzo 1.

Mawasiliano haya kati ya namna Mungu alivyoipangilia nchi katika Mwanzo 1 na namna alivyowakomboa Israeli kutoka Misri, kulidhihirisha kwa wasomaji wa Musa kwamba, kazi ya Mungu kwa ajili yao ilikuwa sambamba na kazi yake ya uumbaji. Katika kutoka kwao Misri, Mungu aliuumba tena ulimwengu kama ulivyokuwa hapo mwanzo.

Siyo tu kwamba ukombozi kutoka Misri unakumbusha siku za uumbaji, bali pia mpangilio ambao Mungu aliuanzisha hapo mwanzo pia kulileta matarajio ya namna maisha yatakavyokuwa katika nchi ya Kanaani.

Kuirithi Kanaani

Waisraeli watakapofika katika Nchi ya Ahadi, nchi itakuwa imepangika sawasawa ikiwa na rutuba na furaha. Ndiyo maana Mungu aliita Kanaani kuwa ni nchi itiririkayo maziwa na asali. Pia katika Nchi ya Ahadi, Waisraeli watachukua nafasi sahihi ya mfano wa Mungu kama ilivyokuwa imeanzishwa katika zile siku sita.

Katika Mwanzo 1:28, Mungu alimwambia mwanadamu:

Zaeni, mkaongezeke, mkaijaze nchi, na kuitiisha; mkatawale samaki wa baharini, na ndege wa angani, na kila kiumbe chenye uhai kiendacho juu ya nchi. (Mwanzo 1:28).

Ingawa Israeli alikuwa amepata uzoefu tayari wa baraka hii, hata huko Misri, ilikuwa katika nchi ya Kanaani ndipo ambako Mungu atawapa Israeli heshima hii kwa kipimo kikubwa zaidi. Chini ya uongozi wa Musa, Waisreli walikuwa njiani kuelekea mahali ambapo watatimiza nafasi hii muhimu katika uumbaji. Sikiliza kile Mungu alichokiahidi kutokea kwa Waisraeli waaminifu katika nchi ya Israeli katika Mambo ya Walawi 26:9:

Nami nitawaelekezea uso wangu, na kuwapa uzazi mwingi, na kuwaongeza; nami nitalithibitisha agano langu pamoja nanyi (Mambo ya Walawi 26:9).

Hapa dokezo la Mwanzo 1:28 liko wazi. Mungu alisema katika Mwanzo 1:28, “Zaeni, mkaongezeke.” Katika Mambo ya Walawi 26:9 alisema kwamba atawapa uzazi mwingi, na kuwaongeza katika nchi hiyo. Nchi ya Kanaani itakuwa kama ulimwengu wa ajabu ambao Mungu aliupangilia hapo mwanzo. Kanaani itakuwa mahali pa utulivu wa asili ambapo mfano wa Mungu utaweza kutimiza jukumu lake hapa duniani.

Tumegusa kwa chache tu namna ambavyo siku sita za uumbaji zinavyoungana na uzoefu wa Israeli katika siku za Musa. Lakini tunaona katika mfano huu kwamba, kumbukumbu za Musa kuhusu namna Mungu alivyoupangilia ulimwengu katika siku sita haikuwa taarifa tu ya kile kilichotokea hapo mwanzo. Alizielezea siku sita za uumbaji kwa namna ambayo iliwasaidia wasomaji wa Kiisraeli kuona wazi kile kilichokuwa kikitokea katika maisha yao wenyewe. Kama tu Mungu alivyouondoa ulimwengu katika ghasia hadi kufikia Sabato kwa kuipangilia asili kwa namna fulani. Mungu alikuwa akiichukua Israeli kutoka kwenye ghasia ya Misri kuelekea kwenye pumziko la Sabato huko Kanaani kwa kuupangilia upya ulimwengu kwa niaba yao.

Tunaweza kukisia tu mwitikio wa Waisraeli pale walipomsikia Musa akiwaambia kuhusu kuumbwa kwa ulimwengu. Wangeweza kutambua kile kilichokuwa kikitokea kwao haikuwa bahati mbaya. Kwa kuwakomboa kutoka Misri na kuwapeleka Kanaani, Mungu alikuwa akitembea katika ulimwengu kama alivyofanya hapo mwanzo kuleta mpangilio kamili wa ulimwengu. Wokovu wa Israeli ulikuwa ni uumbaji mpya, na walipaswa kumfuata Musa katika uzoefu mkubwa zaidi wa uumbaji huo mpya.

Kwa kuwa tumeona maana ya asili ya Mwanzo 1:1-2:3, sasa tunaweza kuangazia mada yetu ya mwisho: mikazo ya kisasa kuhusu habari ya uumbaji. Tutafuatilia kwa karibu namna Agano Jipya lilivyoeleza mawazo makuu ya kifungu hiki.

MATUMIZI YA SASA

Waandishi wa Agano Jipya walitegemea sana Mwanzo 1 kueleza kuhusu uumbaji wa Mungu wa ulimwengu. Walitoa kila kiashiria kwamba waliamini katika kutegemea habari ya Musa. Bado, kama umuhimu wa kweli hii unavyoweza kuwa, waandishi wa Agano Jipya pia walieleza kiini cha kusudi la Musa kama tulivyoona kwa kifupi katika somo hili.

Kama Musa alivyouona uumbaji kuwa ni mfano wa ukombozi wa Israeli kutoka Misri, Agano Jipya huitazama Mwanzo 1:1-2:3 kama mfano wa ukombozi mkuu zaidi yaani wokovu unaokuja katika Kristo. Agano Jipya hufundisha kwamba uzoefu wote wa wokovu na hukumu ambayo Israeli aliiona katika kipindi cha Agano la Kale vilitarajia siku kuu ya mwisho ambapo Mungu ataleta wokovu na hukumu kupitia mwanae, Yesu. Imani hii ilipelekea waandishi wa Agano Jipya kuiendea habari ya Musa ya uumbaji kwa lengo maalumu la Kristo. Kama Israeli alivyotarajia kuona kutoka kwake mwenyewe katika nuru ya uumbaji, waandishi wa Agano Jipya walimtazama Kristo katika nuru ya uumbaji.

Wakati wowote tunapochunguza mafundisho ya Agano Jipya kuhusu kazi ya ukombozi kupitia Kristo, lazima tukumbuke kwamba, waandishi wa Agano Jipya walitambua kwamba Kristo hakuleta ukombozi wote kwa ulimwengu mara moja. Badala yake, waliamini kwamba Kristo alileta wokovu mkuu na hukumu kuu kwa ulimwengu katika hatua tatu zilizoungana za ufalme wake.

Kwanza, Kristo alitimiza mengi kwaajili ya wokovu wa watu wake pale alipokuja mara ya kwanza duniani. Tunaweza kukiita kipindi hiki ni *kuja kwa Kristo mara ya kwanza* kuzindua ufalme wake. Agano Jipya huyatazama maisha ya Kristo, kifo, ufufuo na kupaa, pia kufikia Pentekoste na huduma za msingi za mitume, kuwa ni *mwanzo wa ukombozi* mkuu wa Kristo.

Pili, waandishi wa Agano Jipya walifahamu kwamba ufalme wa Kristo unaendelea sasa ingawa yeye aliondoka duniani. Kwa kipindi hiki, neema iokoayo ya Mungu huenea juu ya ulimwengu kupitia mahubiri ya injili. Historia nzima ya kanisa baada ya mitume na mpaka kurudi kwa Kristo kumebeba *mwendelezo wa wokovu* katika Kristo.

Tatu, Agano Jipya hufundisha kwamba *wokovu utakamilika* katika kilele cha ufalme, pale Kristo atakaporudi katika utukufu. Tutauona ushindi wake juu ya waovu, waliokufa katika Kristo watafufuka, na tutatawala pamoja naye ulimwenguni. Wokovu ulianza pale Kristo alipokuja mara ya kwanza na unaendelea leo na utakamilika pale atakaporudi siku ya kilele.

Hatua hizi za ufalme wa Kristo ni muhimu sana kwaajili ya ufahamu wa namna waandishi wa Agano la Kale walivyoelezea habari ya Musa kuhusu uumbaji kwamba, lazima tuitazame kila moja peke yake. Kufuatia mfano wa Musa akiwaandikia Waisraeli, waandishi wa Agano Jipya walitumia habari ya uumbaji ya Mwanzo kwa ajili ya wokovu wa Kristo katika uzinduzi, na mwendelezo wa ufalme wa Kristo.

Hebu tutazame namna Agano Jipya linavyohusiana na sura ya kwanza ya Mwanzo hadi uzinduzi wa ufalme.

1. Uzinduzi

Ni kwa namna gani Agano Jipya linatumia uumbaji kama kioo kwaajili ya ufafanuzi wa uzinduzi wa ufalme wa Kristo? Sawa, kwa hali mbalimbali Agano Jipya huzungumzia kuja kwa Yesu mara ya kwanza kama uumbaji mpya wa Mungu, kuumba tena ulimwengu.

Tazama maneno ya ufunguzi ya injili ya Yohana. Katika Yohana 1:1-3 tunasoma maneno haya:

Hapo mwanzo kulikuwako Neno, naye Neno alikuwako kwa Mungu, naye Neno alikuwa Mungu. Huyo mwanzo alikuwako kwa Mungu. Vyote vilifanyika kwa huyo; wala pasipo yeye hakikufanyika cho chote kilichofanyika (Yohana 1:1‑3).

Zingatia kwamba injili ya Yohana huanza, “Hapo mwanzo.” Wote tunatambua kwamba, maneno haya huja kutoka katika maneno ya ufunguzi wa Mwanzo 1:1 ambapo Musa aliandika:

Hapo mwanzo Mungu aliziumba mbingu na nchi (Mwanzo 1:1).

Tangu mwanzo, Yohana anawaweka wasomaji wake katika muhimili wa habari ya uumbaji katika Mwanzo. Kisha Yohana aliendelea kusema kwamba Kristo alikuwa nafsi ya Utatu mtakatifu aliyeumba vitu vyote; alikuwa ndiye Neno la Mungu, lililotamkwa wakati wa uumbaji, ambaye katika yeye ulimwengu wa kwanza ulifanyika.

Ingawa mistari hii huanza na marejeo ya wazi katika habari ya uumbaji, kadiri tunavyoendelea kusoma katika Yohana 1, tunaona kwamba Yohana, kwa siri anahama kutoka katika Mwanzo na kuingia katika seti nyingine ya matukio ambayo ni sambamba na habari ya uumbaji.

Sikiliza kile alichokiandika katika mstari unaofuata, katika Yohana 1:4-5:

Ndani yake ndimo ulimokuwa uzima, nao ule uzima ulikuwa nuru ya watu. Nayo nuru yang’aa gizani, wala giza halikuweza (Yohana 1:4-5).

Mpaka hapa Yohana aliendela kujenga juu ya mawazo makuu ya Mwanzo 1, hasa wazo kuu la *nuru* ambayo Mungu aliileta katika giza lenye ghasia katika siku ya kwanza. Badala ya kuzungumzia Yesu kama nuru ya Mwanzo, Yohana anaelekeza katika Kristo kufanyika mwili kama nuru ing’aayo gizani mwa ulimwengu uliosababishiwa dhambi. Kwa kuhama kutoka katika uumbaji na kuelekea katika kuja kwa Kristo, Yohana alifunua kwamba, katika kung’aa kwa Kristo dhidi ya giza la dhambi ya ulimwengu, Mungu alitembea dhidi ya ghasia ya ulimwengu, kama alivyofanya hapo mwanzo.

Nia ile ile huonekana katika 2Wakorintho 4:6. Hapo Paulo alielezea utukufu wa huduma yake kwa namna hii:

Kwa kuwa Mungu, aliyesema, “Nuru itang’aa toka gizani, ndiye aliyeng’aa mioyoni mwetu, atupe nuru ya elimu ya utukufu wa Mungu katika uso wa Yesu Kristo (2Wakorintho 4:6).

Paulo anarejea Mwanzo 1 katika maneno, “Mungu … alisema ‘Iwe nuru; ikawa nuru.’” Alijikita kwanza katika mpangilio wa asili wa uumbaji kwa kuonekana kwa nuru, lakini kisha akashika usikivu katika usambamba muhimu kwa habari ya uumbaji, pia Mungu alifanya nuru yake “ing’are mioyoni mwetu” pale “utukufu wa Mungu” ulipoonekana “katika uso wa Kristo.”

Mtume Paulo alisema kwamba, uzinduzi wa ufalme wa Kristo, kipindi hicho uso wa Kristo ungeweza kuonekana duniani. Ulifahamika vizuri zaidi ulipolinganishwa na mfano wa kazi bunifu ya Mungu. Utukufu ule ule ambao Mungu aliuonesha katika mwonekano wa nuru hapo mwanzo, ulidhihirishwa pia katika kuja kwa Kristo mara ya kwanza katika ulimwengu wenye giza. Kutokana na vifungu hivi viwili, tunapata kipengele muhimu katika njia ya Kikristo ya kuielewa habari ya uumbaji aliyoiandika Musa. Kwa mfano, Wafuasi wa Kristo huona katika Mwanzo 1, matarajio ya kile ambacho Mungu alikifanya katika kuja kwa Kristo mara ya kwanza, yaani uzinduzi wa ufalme.

Mara nyingi, mimi na wewe tutakabiliana na majaribu ambayo Waisraeli walikabiliana nayo wakati wakimfuata Musa. Mungu alifanya kitu cha ajabu pale Kristo alipokuja mara ya kwanza hapa ulimwengu, kama alivyofanya pale alipoikomboa Israeli kutoka Misri. Na bado mara kwa mara tunashindwa kuona namna kazi ya Mungu katika Kristo ilivyokuwa kuu miaka 2,000 iliyopita. Kutokana na ujinga wa mwanadamu, maisha ya Kristo yanaonekana siyo muhimu sana. Yanaweza kufutwa kirahisi tu kama matukio mengi muhimu yaliyotokea kipindi hicho. Pale tunapojaribiwa kufikiri hivi kuhusu Kristo, lazima tukumbuke mtazamo wa Agano Jipya. Mwonekano wa Kristo hapa duniani ulikuwa mwanzo wa mpangilio mpya wa mwisho wa Mungu kwa ulimwengu. Mungu alikuwa akiukomboa ulimwengu kutoka katika giza la ghasia la dhambi na kifo. Kuja kwa Yesu mara ya kwanza kulianzisha mchakato ambao Mungu atafanya uumbaji wake uonekane mzuri sana. Ni mahali pa maisha yote ya milele kwa ajili yake na mfano wake kukaa katika utukufu milele. Tuko sawa kuiweka imani yetu katika Kristo, na katika yeye peke yake.

Mpaka sasa tumeona kwamba, Agano Jipya hutumia habari ya uumbaji ili kuelezea umuhimu wa kuja Kristo mara ya kwanza. Sasa tunaweza kuona kwamba, Agano Jipya linauona mwendelezo wa ufalme, kipindi kati ya kuja kwa Kristo mara ya kwanza na mara ya pili, kuwa ni uumbaji mpya pia.

1. Mwendelezo

 Kifungu kimoja maarufu sana ambacho huelezea mwonekano huu ni 2Wakorintho 5:17:

Hata imekuwa, mtu akiwa ndani ya Kristo amekuwa kiumbe kipya; ya kale yamepita tazama! Yamekuwa mapya. (2 Wakorintho 5:17)

Toleo la Kiingereza la Biblia liitwalo *‘The King James Version’* huutafsiri mstari huu kwa kusema kwamba mtu akiwa katika Kristo huwa “kiumbe kipya.” Tafsiri hii kwa bahati mbaya hushindwa kubeba kielelezo cha Paulo kwa habari ya uumbaji wa Mwanzo 1. Maelezo kwa lugha ya Kiyunani ni *ktisis* (κτίσις), ambayo hutafsiriwa “uumbaji” (kama ilivyo katika tafsiri nyingi za kisasa), siyo “kiumbe.” Kwa hakika, sehemu hii ya kifungu inaweza kutafsiriwa kama, “Kuna uumbaji mpya.” Wazo la Paulo linaonekana kuwa kwamba, pale mtu anapokuja kwa Kristo katika imani iokoayo, wanakuwa sehemu ya utawala mpya, ulimwengu mpya, uumbaji mpya.

Kwa nuru hii tunaona kwamba wakati wa mwendelezo wa ufalme, watu wote, wanaume kwa wanawake, hupata uzoefu wa uumbaji mpya pale wanapoiweka imani yao katika Kristo. Kwa maana hii, habari ya Mwanzo ya uumbaji inafanyika njia ya kufahamu vizuri zaidi kile kinachotokea pale mtu anaposikia, kuamini, na kumfuata Kristo. Kadiri tunavyofanyika sehemu ya uumbaji mpya wa Mungu, tunaanza kufurahia maajabu ya mpangilio kamili wa Mungu kwa ulimwengu.

Kwasababu hii, siyo ajabu kwamba Paulo pia anauelezea mchakato wa wokovu wa mtu binafsi kwa njia nyingine ambayo inajenga juu ya habari ya uumbaji iliyoandikwa na Musa. Katika Wakolosai 3:9-10 tunasoma maneno haya:

Kwa kuwa mmevua kabisa utu wa kale, pamoja na matendo yake; mkivaa utu mpya, unaofanywa upya upate ufahamu sawasawa na mfano wake yeye aliyeuumba (Wakolosai 3:9-10).

Katika kifungu hiki, mtume Paulo anaelezea kile kilichotokea kwa wafuasi wa Kristo katika vigezo vya Mwanzo 1. “Mkivaa utu mpya… na mfano wake yeye aliyetuumba.” Bila shaka, Paulo anarejea Mwanzo 1:27 ambapo Musa alisema kwamba, ulimwengu kamili wa Mungu ulijumuisha Adamu na Hawa ambao waliumbwa “katika mfano wa Mungu.” Wakati wa mwendelezo wa ufalme wa Kristo, tunaona kwamba tunaendelea “kuvaa utu upya” katika mchakato wa maisha yote ya kupata tena hali ile ambayo wazazi wetu wa kwanza walibeba mifano ya Mungu.

Vifungu hivi viwili hudhihirisha kwamba, Agano Jipya lilitumia habari ya uumbaji iliyoandikwa na Musa kama kiwango cha ufahamu wa kazi ya Kristo, siyo katika uzinduzi wa ufalme, bali pia katika mwendelezo wake.

Bila shaka, waandishi wa Agano Jipya walichukua mawazo makuu ya habari ya uumbaji iliyoandikwa na Musa kwa hatua moja ya mwisho. Siyo tu kwamba walitazama kuja kwa Kristo mara ya kwanza kuwa ni mwanzo wa uumbaji mpya, na mwendelezo wa ufalme kuwa ni kipindi ambapo watu binafsi hufurahia matokeo ya uumbaji mpya katika maisha yao, bali pia walitumia mawazo makuu ya uumbaji kwa hatua ya mwisho ya kazi ya Kristo yaani kilele cha ufalme.

1. Utimilifu

Vifungu viwili muhimu katika Agano Jipya vinaeleza zaidi kuhusu jambo hili. Kwanza, Waebrania 4 hurejea kurudi kwa Kristo kwa vigezo vya habari ya uumbaji kama iliyoandikwa na Musa:

Kwa maana ameinena siku ya saba mahali fulani hivi, “Mungu alistarehe siku ya saba, akaziacha kazi zake zote” ... Basi imesalia raha ya sabato kwa watu wa Mungu. Kwa maana yeye aliyeingia katika raha yake amestarehe mwenyewe katika kazi yake, kama vile Mungu alivyostarehe katika kazi zake. Basi, na tufanye bidii kuingia katika raha ile, ili kwamba mtu yeyote asije akaanguka kwa mfano uo huo wa kuasi (Waebrania 4:4-11).

Kama Musa alivyoitumia siku ya Sabato ya Mungu katika Mwanzo 2 kuwachochea Israeli kuelekea Kanaani, nchi ya kustarehe, mwandishi wa Waebrania aliiona siku ya Sabato ya Mungu kuwa ni mfano wa uzoefu wa ukombozi kamili tutakaopata pale Kristo atakaporudi. Kwa namna ile ile ambayo Mungu alipangilia kikamilifu ulimwengu hapo mwanzo na kuleta furaha ya Sabato, Kristo atakaporudi katika utukufu, atapangilia tena ulimwengu na kuwapa watu wake furaha ya mapumziko ya Sabato ya mwisho. Kadiri tunavyoitarajia siku hii, tunaambiwa hapa kwamba lazima “tufanye bidii kuingia katika raha ile,” ambayo itakuja pale Kristo atakaporudi.

Mwisho, moja ya kifungu muhimu sana ambacho hutambua kurudi kwa Kristo mara ya pili kwa vigezo vya habari ya uumbaji kama ilivyoandikwa na Mungu ni Ufunuo 21:1. Sikiliza namna Yohana anavyokazia mawazo makuu ya uumbaji na kurudi kwake Kristo:

Kisha nikaona mbingu mpya na nchi mpya, kwa maana mbingu za kwanza na nchi ya kwanza zimekwisha kupita, wala hapana bahari tena (Ufunuo 21:1).

Yohana alizungumzia “mbingu mpya na nchi mpya*,*” na vifungu hivi vya maneno vinakumbusha Mwanzo 1:1 ambayo inasema kwamba Mungu aliziumba “mbingu na nchi.” Zaidi ya yote, Yohana alisema kwamba katika ulimwengu huu mpya “wala hapana bahari tena.” Utakumbuka kwamba, katika Mwanzo 1:9 Mungu aliitiisha bahari, akaiwekea mipaka ili kwamba nchi kavu iweze kuonekana na kuwezesha kuwa mahali salama kwa ajili ya mwanadamu. Katika ulimwengu mpya, baada ya Kristo kurudi, tutaona kwamba bahari ya chumvi itaondolewa kabisa katika dunia na kubadilishwa kuwa maji safi yaletayo uhai. Kazi ya Kristo hufanana na siku zile za uumbaji katika Mwanzo 1, lakini katika Kristo, Mungu atakwenda mbele zaidi kwa kuuleta mpangilio kamili katika ukamilifu wake. Ulimwengu wote utaumbwa upya, mbingu mpya, na nchi mpya. Mungu na watu wake wataifurahia hiyo mbingu mpya na nchi mpya kwa pamoja.

Kwa bahati mbaya, mara kwa mara Wakristo hutenganisha tumaini lao la milele kutoka katika uumbaji. Tunadhani kwamba, tutaishi milele katika ulimwengu wa kiroho huko juu mbinguni. Lakini Agano Jipya liko wazi sana kuhusu hili. Hatima yetu ya mwisho ni kurudi kwa Sabato iliyotakaswa katika siku ya saba ya uumbaji. Tutaishi milele katika mbingu mpya na nchi mpya. Hili lilikuwa tumaini kwa Israeli katika siku za Musa, na ni tumaini letu hata leo hii.

Tukifuata mwongozo wa Agano Jipya, lazima tuiendee sura ya ufunguzi ya kitabu cha Mwanzo kwa mtazamo zaidi ya kwamba ni kumbukumbu tu ya kile kilichotokea hapo kale. Pia ni mfano wa kile Mungu alichokifanya katika kuja kwa Kristo mara ya kwanza, ndicho anachokifanya leo katika maisha yetu ya siku kwa siku, na ndicho Mungu atakachokifanya, siku moja atakamilisha pale Kristo atakaporudi.

Katika hatua zote tatu za ufalme wa Mungu, Mungu anakwenda kinyume na ghasia ya dhambi na kifo katika ulimwengu, na katika maisha yetu. Katika uzinduzi, mwendelezo, na kilele cha ufalme, anauweka ulimwengu katika njia yake kamili mpaka mwisho wake ulio kamili yaani uumbaji mpya wa ajabu kwa ajili ya watu wake.

HITIMISHO

Katika somo hili tumeona mawazo makuu manne: kusudi kuu la Mwanzo 1-11, muundo na maana ya asili ya Mwanzo 1:1-2:3, na namna Agano Jipya linavyokazia mawazo makuu ya habari ya uumbaji katika Kristo na katika maisha yetu wenyewe. Dokezo hii kwa habari ya uumbaji kama ilivyoandikwa na Musa kwa ajili yetu leo ziko wazi kabisa.

Kama Wakristo tunaoishi leo, tunahitaji kuona namna kusudi la asili la Musa katika Mwanzo linavyotumika maishani mwetu wenyewe katika Kristo. Kama vile Waisraeli ambao kwanza walizisikia sura za kwanza za kitabu cha Mwanzo, tunakatishwa tamaa kirahisi sana kadiri tunavyomfuata Kristo katika ulimwengu huu wa dhambi. Lakini kama Musa alivyowatia moyo wasomaji wake kuamini kwamba walikuwa katika njia ya Mungu kuelekea ulimwengu kamili, nasi pia tutiwe moyo tunapotembea katika njia ya ajabu ya Mungu kuelekea ulimwengu huu kamili katika Kristo.

**Dk. Richard L. Pratt, Jr. (Mwongozaji)** ni Mwanzilishi na Raisi wa huduma za Third Millennium Ministries. Alitumika kama Professor wa Agano la Kale katika seminari ya Reformed Theological Seminary kwa zaidi ya miaka 20, na alikuwa mwenyekiti wa idara ya Agano la Kale. Ni Mchungaji aliyewekewa mikono, Dk. Pratt anasafiri mara kwa mara kuinjilisha na kufundisha. Alisoma katika Seminari ya Westminster Theological Seminary na alipata shahada ya M.Div. kutoka Union Theological Seminary, na alipata shahada yake ya Th.D. katika mafunzo ya Agano la Kale kutoka Chuo kikuu cha Harvard University. Dr. Pratt ni mhariri wa Biblia ya NIV Roho ya matengenezo ya masomo ya Biblia na mtafsiri wa vitabu vya New Living Translation. Ameandika pia Makala na vitabu vingi, pamoja na *Pray with Your Eyes Open*, *Every Thought Captive*, *Designed for Dignity*, *He Gave Us Stories*, *Commentary on 1 & 2 Chronicles* and *Commentary on 1 & 2 Corinthians*.